[bookmark: _GoBack]Kristina Antolić (Zagreb, 1966.) diplomirala je 1995. na Akademiji likovnih umjetnosti u Zagrebu, na nastavničkom smjeru u klasi prof. Ivice Šiška, gdje je specijalizirala grafiku. U svojoj umjetničkoj praksi grafičku osnovu proširuje radom s tekstilom, kombinirajući slikanje, otiskivanje i šivanje. Njezini radovi istražuju odnose osobne mitologije, kulturnog nasljeđa i simboličkih sustava, pri čemu motive preuzima iz različitih tradicija i kultura. Izlagala je na samostalnim i skupnim izložbama u Hrvatskoj i inozemstvu, među kojima se izdvajaju 9. hrvatsko trijenale grafike u Klovićevim dvorima (2024.), BIEN 2023 u Kranju, Pula Bijenale crteža (2021.), Osten Biennial of Drawing u Skoplju (2016.) te Internacionalno grafičko bijenale u Splitu (2003.). Redovna je članica tekstilne sekcije ULUPUH-a od 2020. godine. Živi i radi u Zagrebu.
Mihaela Podboj (Osijek, 1998.) diplomirala je na Akademiji za umjetnost i kulturu u Osijeku, gdje je stekla zvanje magistrice vizualnih umjetnosti. Tijekom studija ostvarila je semestralnu razmjenu na Hungarian University of Fine Arts u Budimpešti te cjelogodišnju razmjenu na Stuttgart State Academy of Art and Design. Izlagala je na brojnim skupnim izložbama u Hrvatskoj i inozemstvu, a 2026. godine predstavila je samostalnu izložbu Persist u Galeriji Karas. Finalistica je nagrade Zlatna Lubenica 7.0, dok je za rad Mirror me osvojila prvo mjesto u kategoriji likovne umjetnosti na DA! Festivalu 2023. godine. Sudjelovala je na međunarodnim radionicama, rezidencijama i umjetničkim susretima, među kojima se izdvajaju Künstlerstadt Kalbe u Njemačkoj i Punat Sea Art. Članica je ULUPUH-a i ARTEX kolektiva. Živi i radi u Frankfurtu.
Vedrana Peček (Zagreb, 1997.) magistrica je tekstilnog i modnog dizajna, tekstilna umjetnica i bojadisarica. Njezina umjetnička praksa usmjerena je na održivu proizvodnju prirodnih bojila, tinti i pigmenata, pri čemu povezuje znanstveno istraživanje s praktičnim eksperimentiranjem. U radu se bavi uzgojem biljaka za bojanje, procesima ekstrakcije i primjenom prirodnih materijala, razvijajući održive i ekološki osviještene pristupe tekstilnoj umjetnosti. Uz umjetničku praksu vodi radionice bojadisanja i djeluje na području održivosti u tekstilnoj i modnoj industriji. Izlagala je na samostalnim i skupnim izložbama te sudjelovala na festivalima i projektima u Hrvatskoj i inozemstvu, među kojima se izdvajaju 61. zagrebački salon, Nesvrstani u Laubi, Šumska kupka u Studio-galeriji Klet, Bien u Kranju i Zagreb Design Week. Dobitnica je nagrade iz područja tekstilnog dizajna na DA! Festivalu. Članica je HDLU-a i ULUPUH-a. Živi i radi u Zagrebu.

